Rethemnos Live

«Τα Κόκκινα Φανάρια»: Θεατρική παράσταση από τις «Θεατρικές Διαδρομές Βρυξελλών»
2025-11-01 19:30 - 21:00 (Europe/Athens) | Ελληνικό Μεσογειακό Πανεπιστήμιο (Ρέθυμνο), Εμμανουήλ Δασκαλάκη 4, Ρέθυμνο, Ρεθύμνου, 74100, Ελλάδα
Παρασκευή 31/10 & Σάββατο 01/11 – ώρα 19:30
Αμφιθέατρο του ΕΛΜΕΠΑ στα Περιβόλια
Είσοδος ελεύθερη
Οι «Θεατρικές Διαδρομές Βρυξελλών» είναι ένα θεατρικό σχήμα ομογενών με έδρα τις Βρυξέλλες, την πρωτεύουσα της Ευρωπαϊκής Ένωσης. Τον περασμένο Μάρτιο ανέβασε με ιδιαίτερη επιτυχία «Τα Κόκκινα Φανάρια» στις Βρυξέλλες, βασισμένα στην πολύκροτη ταινία του Νίκου Γαλανού, σε δραματουργική προσαρμογή-διασκευή του Ρεθεμνιώτη συγγραφέα Γιώργη Καλογεράκη και σκηνοθεσία του Ηλία Κοντέα!
Με ιδιαίτερη χαρά δεχθήκαν την πρόσκληση να τεθούν υπό την αιγίδα του Δήμου Ρεθύμνης και με τη στήριξη του ΕΛΜΕΠΑ για να παρουσιάσουν την παράσταση και στο Ρέθυμνο.
Στην παράσταση του Ρεθύμνου το σκηνικό επιμελήθηκε ο Γιάννης Τσάβαλος, ενώ μαζί με τους ομογενείς ερασιτέχνες ηθοποιούς παίρνουν μέρος σε βοηθητικούς ρόλους και τρία παιδιά από το Ρέθυμνο.

Σημείωμα από τις «Θεατρικές Διαδρομές Βρυξελλών»
“Τα Κόκκινα Φανάρια συνεχίζουν το ταξίδι τους!
Αυτή τη φορά στην Κρήτη! Όταν τον περασμένο Μάρτιο οι «Θεατρικές Διαδρομές Βρυξελλών» ξεκινήσαμε την πρώτη κοινή μας διαδρομή και ανεβάσαμε την παράσταση «Τα Κόκκινα Φανάρια» στις Βρυξέλλες, δεν φανταζόμουν πόσο δυνατά θα αγκαλιαστεί αυτή η δουλειά! Κάθε παράσταση ήταν γεμάτη συγκίνηση!!! Βλέμματα που άστραφταν, σιωπές που μιλούσαν. Ήταν ένα ταξίδι που μας ένωσε βαθιά, καλλιτεχνικά και ανθρώπινα.
Και τώρα, αυτό το ταξίδι συνεχίζεται κάτω από τον ουρανό της Κρήτης!
Με ιδιαίτερη χαρά δεχθήκαμε την πρόσκληση του Γιώργης Καλογεράκης, που μας τίμησε δίνοντάς μας το κείμενό του πάνω στο οποίο βασίστηκε η παράστασή μας, να παρουσιάσουμε το έργο στο Ρέθυμνο, υπό την αιγίδα του Δήμου Ρεθύμνης και με τη στήριξη του Ελληνικού Μεσογειακού Πανεπιστημίου (ΕΛΜΕΠΑ). Ευχαριστούμε από καρδιάς τον Δήμαρχο Ρεθύμνης κ. Γιώργη Μαρινάκη και τους Αντιδήμαρχους Παιδείας κ. Νεκτάριος Παπαδογιάννης , καθηγητή του ΕΛΜΕΠΑ και Πολιτισμού κ. Μάνο Τσάκωνα, για την συμπαράστασή τους.
Κοιτώντας πίσω σ’ αυτή τη διαδρομή, νιώθουμε βαθιά ευγνωμοσύνη. Για όλους όσους στάθηκαν δίπλα μας με αγάπη, πίστη και ψυχή. Για τους ανθρώπους που έδωσαν φως, κίνηση και ανάσα σε κάθε ρόλο. Για τους φίλους που έγιναν οικογένεια πάνω και κάτω από τη σκηνή. Γιατί κάθε φορά που ανάβουν αυτά τα Κόκκινα Φανάρια, δεν φωτίζουν μόνο μια σκηνή. Δίνουν φως σε ένα κομμάτι ζωής, ένα βλέμμα, μια ανάσα, μια κραυγή αγωνίας που μας ενώνει.
Σας περιμένουμε όλους, να τα δούμε μαζί να ανάβουν ξανά και να ριγήσουμε κάτω από τον χλωμό τους θαμπόφωτο. Στην παράσταση της Κρήτης παίρνουν μέρος και παιδιά από το Ρέθυμνο, σε βοηθητικούς ρόλους αλλά με συμβολική συμμετοχή στην αδελφοποίηση που επιχειρούμε!”

Η παράσταση τελεί υπό την Αιγίδα του Δήμου Ρεθύμνης

5ο Φεστιβάλ Περιφέρειας Κρήτης: Μουσική παράσταση με την Ελεάννα Πιτσικάκη
2025-11-01 21:00 | Ωδείο Ρεθύμνου, Βερνάδου 2, Ρέθυμνο, Ρεθύμνου, 74100, Ελλάδα
Στο πλαίσιο της παράλληλης δράσης του 5ου Φεστιβάλ Κρήτης «Γυναίκες», που υλοποιείται για 2η συνεχόμενη χρονιά, με την υποστήριξη του Αυτοτελούς Γραφείου Ισότητας της Περιφέρειας Κρήτης, η Ηρακλειώτισσα μουσικός Ελεάννα Πιτσικάκη, με σημαντική διεθνή πορεία, επιστρέφει στη γενέτειρά της για να παρουσιάσει τον πρώτο της προσωπικό δίσκο με τίτλο «ΑΡΩΜΑ».
Με άξονα το «Άρωμα γυναίκας, μάνας, ανάμνησης», η καλλιτέχνιδα προσκαλεί το κοινό σε ένα ταξίδι μουσικής και μνήμης. Μια παράσταση αφιερωμένη στη γυναίκα, στη ρίζα, στη χαρά και στη θλίψη, σε όλα όσα μένουν ανεξίτηλα μέσα μας, «γιατί η μουσική, η μνήμη, η χαρά και η στεναχώρια είναι όλα γένους θηλυκού».
Ρέθυμνο – Ωδείο Ρεθύμνου, 1 Νοεμβρίου, ώρα 21:00
Είσοδος ελεύθερη.
Ο δίσκος «ΑΡΩΜΑ» θα κυκλοφορήσει ταυτόχρονα στις 31 Οκτωβρίου σε όλες τις ψηφιακές πλατφόρμες.
Συντελεστές/τριες:
Lukas Ebner – πιάνο
Vladimir Dindiryakov – καβάλι
Alisa Pou Montz – ηλεκτρικό κοντραμπάσο (E-Bass)
Samuel Wahlardt – τύμπανα
Η παράλληλη δράση «Γυναίκες», του 5ου Φεστιβάλ Κρήτης τελεί υπό την αιγίδα της Γενικής Γραμματείας Ισότητας και Ανθρωπίνων Δικαιωμάτων του Υπουργείου Κοινωνικής Συνοχής και Οικογένειας.

Διήμερο διεπιστημονικό συμπόσιο με θέμα τον «Κάνναβο»
2025-11-02 17:00 - 21:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το Διήμερο Διεπιστημονικό Συμπόσιο καλείται να διερευνήσει τις ιδεολογικές, πραγματικές, γεωγραφικές, γεωμετρικές και κατασκευαστικές προεκτάσεις της μνημοσύνης ενός Καννάβου.
Ακαδημαϊκοί από τον χώρο των Πολυτεχνικών/Πανεπιστημιακών Σχολών, των ανθρωπιστικών επιστημών, δάσκαλοι της εκπαίδευσης και της Τέχνης πραγματεύονται και αναρωτιούνται μαζί μας, επιζητώντας διάλογο. Καταθέτουν το σύνολο των σκέψεών τους, των οποίων την ορθότητα θα διερευνήσουμε.
Περί τίνος λοιπόν πρόκειται;
Ο Κάνναβος εμφανίζεται στη ζωή μας με θέαση ή χωρίς θέαση; Ορατά ή αόρατα, με πλαστή αρμονία ή χωρίς αυτήν; Εξυπηρετεί ή όχι τη σωστή διαβίωσή μας; Αντιμετωπίζουμε τα κτίσματα ως αντικείμενα ύψιστου ενδιαφέροντος που διαθέτουν μνήμη; Η εκάστοτε εμπειρία μαζί τους αποτελεί το αποτέλεσμα της ψυχολογικής κατάστασης, σε συνδυασμό με τα δεδομένα του περιβάλλοντος μια συγκεκριμένη χρονική στιγμή; Διαμορφώνουμε και ανταποκρινόμαστε ανάλογα με τα δεδομένα της εποχής; Χαράζουμε αυτοτέλειες ή εγκλεισμούς; Κατασκευάζουμε μηχανές με αυξανόμενη ταχύτητα; Ανατινάζουμε τον κύκλο του πολιτισμού και τον κύκλο της βαρβαρότητας εντός και εκτός χώρου και ορίων; Μπορεί ο προβολέας της Τέχνης και γενικότερα των ανθρωπιστικών επιστημών, να φωτίσει το κοινωνικό τραύμα και να πάψει να φωτίζει παραπλανητικά τον εαυτό της; Ο χρόνος στον χώρο δημιουργεί ταυτότητες; Χρειαζόμαστε νέους τρόπους αφήγησης, που δεν αποσιωπούν την καλλιέργεια της μνήμης; Έχουμε πίστη, η οποία θεμελιώνει τη μνήμη κι αν ναι, τη διατηρούμε; Τελικά είναι ο Κάνναβος η σωτηρία της ψυχής;
Ερωτήματα, που δεν επιδέχονται απαραίτητα οριστικές απαντήσεις, επειδή – η Τέχνη τουλάχιστον – υπάρχει και μακροημερεύει χάρη στα αναπάντητα ερωτήματα.
Όλοι οι συμμετέχοντες θα λάβουν βεβαίωση συμμετοχής.
Επιπλέον:
Ως προπομπός και φινάλε στο Συμπόσιο, στον ισόγειο χώρο του κτηρίου, από 30 Οκτωβρίου έως 4 Νοεμβρίου, θα προβάλλονται σε βίντεο τρεις ερευνητικές – διπλωματικές εργασίες φοιτητών Αρχιτεκτονικής του Πολυτεχνείου Κρήτης, με κεντρική αναφορά τον Κάνναβο. Ώρες προβολών: 6.00 – 9.00 μ.μ.
Πρόγραμμα συμποσίου
2η Ημέρα: Κυριακή 2 Νοεμβρίου, ώρα 17:00
Συντονισμός: Χατζημιχαηλίδης Κυριάκος, Σκηνοθέτης, Παραγωγός
5.15 – 5.30μ.μ. Δήμητρα Βλασσάκη: Αρχιτέκτων
“Από τις Ιπποδάμειες μέχρι τις Σύγχρονες πόλεις: ερμηνεία του ορθογωνικού καννάβου στην Ευρώπη”
5.30-5.45μ.μ. Σουζάνα Χούλια-Καπελώνη, Επίτιμη Διευθύντρια Αρχαιοτήτων
“Στα ερείπια της Ολύνθου…”
5.45-6.00μ.μ. Αναστασία Βλατίτση: Αρχιτέκτων
“Κάνναβος και νέες σχεδιασμένες πόλεις: ο ρόλος του ορθοκανονικού συστήματος στην οργάνωση του χώρου”
6.00-6.15μ.μ. Πετρούλα Βαρθαλίτου & Νίκος Μαραγκουδάκης, Αρχαιολόγοι
“Κάνναβος: Ορθολογισμός του χώρου και του χρόνου”
6.15-6.30μ.μ. Σοφία Θανάσουλα & Εύα Δερμάτη, Υποψ. Διδακτ. Εγκληματολογικής Ψυχολογίας (Πανεπιστήμιο Κρήτης)
“Εκτός καννάβου: Αφηγήσεις από το πεδίο του Ποινικού Εγκλεισμού και της Τοξικοεξάρτησης”
6.30-6.45μ.μ. Καίτη Ρεμπατσουλέα & Κυριακή Φλουρή, Νηπιαγωγοί
“Τα παρεξηγημένα όρια”
6.45-7.00μ.μ. Συζήτηση
7.00-7.30μ.μ. Διάλειμμα
Συντονισμός: Κωστής Καπελώνης, Σκηνοθέτης, Ηθοποιός
7.30-7.45μ.μ. Χατζημιχαηλίδης Κυριάκος, Σκηνοθέτης, Παραγωγός
“Ο Κάνναβος ως ένα ζωτικό πλαίσιο ύπαρξης”
7.45-8.00μ.μ. Άννα Μαχαιριανάκη, Σκηνογράφος-Ενδυματολόγος
“Αποδομώντας τον κάνναβο της κλειστής θεατρικής σκηνής, χαράσσουμε νέους δρόμους δημιουργίας, νέες σχέσεις και νέα ιερότητα στην επιτέλεση της θεατρικής πράξης”
8.00-8.15μ.μ. Γιώργης Καπελώνης, Χημικός, Φωτογράφος
“Φανερός και κρυφός κάνναβος στη φωτογραφία”
8.15-8.30μ.μ. Γιάννης Μπλέτας, Ηθοποιός, Σκηνοθέτης, Κινηματογραφιστής & Ειρήνη Κλάδου Εκπαιδευτικός, “Stelianna” (ντοκιμαντέρ μικρού μήκους για τον αυτισμό)
8.30-8.45 μ.μ. Αλέξανδρος Πέρρος Ηθοποιός & Σοφία Τσοτουλίδου, Χορεύτρια
Performance: ” Ύμνος Ορίων “
8.45-9.15 μ.μ. Συζήτηση

Προβολή της ταινίας «A State of Passion» από την Κινηματογραφική Λέσχη Ρεθύμνου
2025-11-02 20:00 | Κέντρο Βυζαντινών Τεχνών, Εθνικής Αντιστάσεως 82, Ρέθυμνο, Ρεθύμνου, 74100
Η Κινηματογραφική Λέσχη Ρεθύμνου παρουσιάζει το ντοκιμαντέρ “A State of Passion” (2024) συμπαραγωγής Παλαιστίνης-Λιβάνου, σε σκηνοθεσία Carol Mansour και Muna Khalidi.
Η προβολή θα πραγματοποιηθεί την Κυριακή 2 Νοεμβρίου 2025, στις 20:00, στο “Κέντρο Βυζαντινών Τεχνών”, στην οδό Εθνικής Αντιστάσεως 84, στην παλιά πόλη του Ρεθύμνου
Μετά το τέλος της ταινίας θα ακολουθήσει συζήτηση με τον παλαιστινιακής
καταγωγής γιατρό Νάντερ Νάτσε που ζει και εργάζεται στο Ρέθυμνο.
Η ταινία αυτή θα προβληθεί την ίδια μέρα σε 23 σημεία σε όλη την Ελλάδα, στα πλαίσια της Διεθνούς Ημέρας Προβολών για την Παλαιστίνη (Palestine Cinema Days: Around The World 2025).
Σύνοψη της ταινίας
Μετά από 43 ημέρες φρίκης, δουλεύοντας ασταμάτητα και υπό συνεχείς βομβαρδισμούς στα επείγοντα των νοσοκομείων Al-Shifa και Al-Ahli, ο Βρετανο-Παλαιστίνιος επανορθωτικός χειρουργός, Ghassan Abu Sittah, επιστρέφει από τη Γάζα και μαθαίνει πως έχει γίνει το πρόσωπο της παλαιστινιακής αντίστασης. Κι ενώ πλέον αντιμετωπίζεται ως ήρωας όπου κι αν πηγαίνει, εκείνος δεν σταματά να ζητά δικαιοσύνη για τη συνεχιζόμενη γενοκτονία και τις ανείπωτες θηριωδίες που είδε με τα μάτια του.
Η προβολή της ταινίας θα γίνει με υπότιτλους στα ελληνικά και αγγλικά
Συνεργασία – Χορηγία
Η ταινία προβάλλεται σε μια συνεργασία της Κινηματογραφικής Λέσχης Ρεθύμνου με το Athens Palestine Film Festival (Φεστιβάλ Παλαιστινιακού Κινηματογράφου Αθηνών), το Filmlab Palestine και την ανεξάρτητη μη κερδοσκοπική οργάνωση Dounias που έχει ως κύριο σκοπό την ανάπτυξη, την παραγωγή και την παρουσίαση της κουλτούρας της Παλαιστίνης και του Αραβικού Κόσμου στο κοινό της Ελλάδας.
ΕΛΕΥΘΕΡΗ ΕΙΣΟΔΟΣ ΓΙΑ ΟΛΟΥΣ

Ομιλία με θέμα «Επικινδυνότητες από φυσικά φαινόμενα για την πολιτιστική κληρονομιά του Ρεθύμνου»
2025-11-03 19:00 | Ινστιτούτο Μεσογειακών Σπουδών, Νικηφόρου Φωκά 130, Ρέθυμνο, Ρεθύμνου, Ελλάδα
Συνεχίζεται τη Δευτέρα 3 Νοεμβρίου 2025, στις 7 μ.μ., ο κύκλος των ανοιχτών επιστημονικών ομιλιών που συνδιοργανώνουν ο Δήμος Ρεθύμνου και το Ινστιτούτο Μεσογειακών Σπουδών του Ιδρύματος Τεχνολογίας και Έρευνας (ΙΤΕ).
Ως γνωστόν, οι διαλέξεις πραγματοποιούνται στο χώρο του Ινστιτούτου Μεσογειακών Σπουδών στην Παλιά Πόλη Ρεθύμνου (Δ/νση: Νικηφόρου Φωκά 130 και Μελισσινού – στο τέλος του Μακρύ Στενού).
Όπως έχει ήδη αναφερθεί, οι ενδιαφερόμενοι –ες μπορούν να παρακολουθήσουν τη διάλεξη είτε με φυσική παρουσία στο χώρο διεξαγωγής της εκδήλωσης είτε διαδικτυακά μέσω του συνδέσμου https://www.ims.forth.gr/el/news-item/view?id=1786.
Τη διάλεξη προσφέρει ο Δρ Νάσος Αργυρίου, Ερευνητής Γ’ στο Ινστιτούτο Μεσογειακών Σπουδών (ΙΜΣ)-ΙΤΕ, ο οποίος μας προσφέρει το στίγμα της εισήγησής του:
«Το Ρέθυμνο αποτελεί έναν τόπο με μακραίωνη ιστορία και πλούσια πολιτιστική κληρονομιά, όπου συνυπάρχουν μνημεία διαφορετικών εποχών και πολιτισμών. Ωστόσο, αυτός ο ανεκτίμητος πολιτιστικός πλούτος βρίσκεται όλο και περισσότερο αντιμέτωπος με κινδύνους που απορρέουν από φυσικά φαινόμενα — όπως σεισμούς, πλημμύρες, κατολισθήσεις και ακραία καιρικά γεγονότα — τα οποία εντείνονται από τις επιπτώσεις της κλιματικής αλλαγής. Τα φαινόμενα αυτά απειλούν όχι μόνο τις υποδομές και τα ιστορικά κτίρια, αλλά και την ίδια τη συλλογική μνήμη και ταυτότητα της περιοχής.
Σε αυτό το πλαίσιο, οι τεχνολογίες της Γεωπληροφορικής και της Γεωφυσικής Διασκόπησης προσφέρουν νέες, καινοτόμες λύσεις για την πρόληψη και την προστασία της πολιτιστικής κληρονομιάς. Εργαλεία όπως τα Γεωγραφικά Συστήματα Πληροφοριών (GIS), η Δορυφορική Τηλεπισκόπηση, η Φωτογραμμετρία και η Γεωφυσική Διασκόπηση επιτρέπουν την ολοκληρωμένη κατανόηση τόσο της επιφάνειας όσο και του υπεδάφους, συμβάλλοντας στη λήψη πιο τεκμηριωμένων αποφάσεων.
Η εφαρμογή αυτών των τεχνολογιών εστιάζει σε τέσσερις βασικούς τομείς:

Χαρτογράφηση και εκτίμηση επικινδυνότητας: Εντοπισμός περιοχών υψηλού κινδύνου για πολιτιστικά μνημεία μέσω συνδυαστικών δορυφορικών, γεωφυσικών και φωτογραμμετρικών δεδομένων.
Συστήματα έγκαιρης προειδοποίησης: Παρακολούθηση βροχομετρικών δεδομένων και δορυφορικών εικόνων σε πραγματικό χρόνο για την πρόβλεψη πλημμυρικών ή κατολισθητικών φαινομένων που μπορεί να απειλήσουν αρχαιολογικούς χώρους.
Διαχείριση κρίσεων και αποκατάσταση: Αξιοποίηση δορυφορικών και γεωφυσικών δεδομένων για την εκτίμηση ζημιών μετά από φυσικές καταστροφές, ώστε να σχεδιάζεται στοχευμένη αποκατάσταση με βάση την προτεραιότητα και τη σημασία κάθε μνημείου.
Πρόληψη, εκπαίδευση και ευαισθητοποίηση: Προώθηση δράσεων ενημέρωσης και εκπαίδευσης προς την τοπική κοινωνία και την μαθητική κοινότητα, με στόχο την ενημέρωση και την ευαισθητοποίηση στην πρόληψη και την προστασία της πολιτιστικής κληρονομιάς.

Η ενσωμάτωση των τεχνολογιών αυτών ενδυναμώνει τους τοπικούς φορείς και την κοινωνία του Ρεθύμνου, προσφέροντας πληροφορίες υψηλής ακρίβειας για τη λήψη αποφάσεων και συμβάλλοντας στη δημιουργία ενός πλαισίου ανθεκτικότητας απέναντι στα φυσικά φαινόμενα. Παράλληλα, προωθείται η συνεργασία ανάμεσα στην επιστημονική κοινότητα, την τοπική αυτοδιοίκηση και τους πολίτες για την προστασία της πολιτιστικής ταυτότητας του τόπου».

Εγκαίνια έκθεσης «Η Τέχνη ως όπλο: χαρακτικά της περιόδου 1941-1945» στο Ρέθυμνο
2025-11-05 14:00 | Βιβλιοθήκη Πανεπιστημίου Κρήτης, Πανεπιστήμιο Κρήτης, Γάλλου, Ρέθυμνο, Ρεθύμνου, 74100, Ελλάδα
Το Τμήμα Ιστορίας και Αρχαιολογίας του Πανεπιστημίου Κρήτης διοργανώνει τα εγκαίνια της έκθεσης με τίτλο «Η Τέχνη ως όπλο: χαρακτικά της περιόδου 1941-1945», την Τετάρτη 5 Νοεμβρίου 2025, στις 14:00, στη Βιβλιοθήκη του Πανεπιστημίου Κρήτης στο Ρέθυμνο.
Την επιμέλεια της έκθεσης υπογράφουν οι μεταπτυχιακοί φοιτητές Ελπίδα Τερνέζη και Αριστοφάνης Κρικώνης, του Προγράμματος Μεταπτυχιακών Σπουδών στην Ιστορία της Τέχνης.

Παρουσίαση του βιβλίου του Γιάννη Μανούσακα «Ακροναυπλία - Θρύλος και πραγματικότητα»
2025-11-05 19:00 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Οι Εκδόσεις Ραδάμανθυς διοργανώνουν εκδήλωση για την παρουσίαση του βιβλίου του Γιάννη Μανούσακα «ΑΚΡΟΝΑΥΠΛΙΑ – Θρύλος και πραγματικότητα», την Τετάρτη 5 Νοεμβρίου, στις 7 μ.μ., στη Δημόσια Κεντρική Βιβλιοθήκη Ρεθύμνης.
Η Ακροναυπλία: Θρύλος και Πραγματικότητα του Γιάννη Μανούσακα, πενήντα χρόνια μετά την πρώτη της έκδοση, παραμένει βιβλίο-σταθμός για την κατανόηση της περιόδου 1939–1945 και των διώξεων των αγωνιστών της Αριστεράς. Πρόκειται για μια βαθιά ανθρώπινη και αφοπλιστικά ειλικρινή αφήγηση που απογυμνώνει τη βία, τη φρίκη, αλλά και τη δύναμη της συνείδησης μέσα από τις φυλακές της Ειδικής Ασφάλειας και της Ακροναυπλίας. Η γραφή του Γιάννη Μανούσακα, διαθέτει λογοτεχνικές αρετές και αποτυπώνει βιωματικά τις συνθήκες βασανισμού, τις πολιτικές αντιφάσεις, τη συλλογική και ατομική αντίσταση, και τον στοχασμό πάνω στο τίμημα της ελευθερίας και την ευθύνη της ιστορικής αλήθειας.
Ο Γιάννης Μανούσακας (1907–1995), αγωνιστής της Εθνικής Αντίστασης και πολιτικός κρατούμενος επί δικτατορίας Μεταξά και της Χούντας του 1967, μετατρέπει τη βιωματική του εμπειρία σε μαρτυρία υψηλής λογοτεχνικής και ιστορικής αξίας. Η αφήγηση δεν αποσκοπεί στη μυθοποίηση, αλλά στην αποκάλυψη της σύνθετης αλήθειας για τους ανθρώπους, τις οργανώσεις και τις αποφάσεις που καθόρισαν μια ολόκληρη γενιά. Το έργο αυτό παραμένει επίκαιρο όσο ποτέ. Σε μια εποχή που η Ιστορία αμφισβητείται ή παραχαράσσεται, η φωνή του Μανούσακα λειτουργεί ως ένα κάλεσμα στον αγώνα για την χειραφέτηση της συνείδησης και την ελευθερία της κριτικής σκέψης.
Ένας μάρτυρας, μια εποχή… μια αλήθεια που δεν έσβησε!
Μιλάνε για το βιβλίο:

Γιώργος Μαυροτσουπάκης, φιλόλογος
Βάλια Παπαδάκη, φιλόλογος
Γιώργος Παπακωνσταντής, Δρ. Εγκληματολογίας Παντείου Πανεπιστημίου
Χρήστος Τσαντής, συγγραφέας, ιστορικός ερευνητής

Συντονίζει ο εκπαιδευτικός Νίκος Δερεδάκης
Ο Γιάννης Μανούσακας γεννήθηκε το 1907 στην Αργυρούπολη του Ρεθύμνου και έζησε τα παιδικά του χρόνια στο χωριό Άγιος Κων/νος. Έμαθε την τέχνη του τσαγκάρη και εργάστηκε ως επαγγελματίας. Τα χρόνια μετά τη Μικρασιατική Καταστροφή ασπάστηκε τις αριστερές ιδέες και το 1934 εκλέχτηκε πρόεδρος του χωριού του. Το 1936 τον έπαψε από τη θέση αυτή η δικτατορία της 4ης Αυγούστου και τον καταδίωξε. Το 1939 συνελήφθη και βασανίστηκε σκληρά στην Ειδική Ασφάλεια επί τρεις μήνες. Έπειτα εκτοπίστηκε για τρία χρόνια στο στρατόπεδο κομμουνιστών Ακροναυπλίας, όπου ως έγκλειστος παρακολούθησε οργανωμένα μαθήματα εγκύκλιας παιδείας υπό τον Δημήτρη Γληνό. Στη διάρκεια της Κατοχής έλαβε μέρος στην Εθνική Αντίσταση, ως διοικητής ίλης ιππικού στη Ρούμελη και στη Θεσσαλία.
Στην περίοδο του Εμφύλιου, έλαβε μέρος στις μάχες, ως αντάρτης, στα βουνά της Κρήτης. Μετά την ήττα το 1949, έζησε ως φυγόδικος για τρία χρόνια. Το 1952 συνελήφθη και καταδικάστηκε σε 17 χρόνια φυλάκιση. Αποφυλακίσθηκε το 1964 με αναστολή για το υπόλοιπο της ποινής. Τότε τυπώθηκε το πρώτο του βιβλίο. Με τη δικτατορία του 1967, αρχίζει η νέα οδύσσειά του: μένει χωρίς δουλειά, χωρίς σπίτι και με το φόβο μιας νέας σύλληψης. Ζει παράνομος και γράφει τρία βιβλία από τη σειρά του εξάτομου αυτοβιογραφικού του έργου, τα οποία εκδίδει μετά την πτώση της Χούντας. Το 1976 του απονέμεται η τιμητική λογοτεχνική σύνταξη, για το μέχρι τότε έργο του, από το Υπουργείο Πολιτισμού.
Εξέδωσε συνολικά 12 βιβλία, που ανήκουν στις κατηγορίες της αυτοβιογραφίας, του χρονικού, του απομνημονεύματος, της νουβέλας και του παραμυθιού. Από το 1977 μέχρι το θάνατό του, το 1995, κατοικούσε στο Χαλάνδρι Αττικής. Πέθανε σε ηλικία 88 χρονών.

Παρουσίαση του βιβλίου του Δημήτρη Χριστόπουλου «Χρόνια δοκιμασίας»
2025-11-06 19:30 | Φοιτητική Εστία – Πολιτιστικό Κέντρο Ξενία, Ψαρρού 46, Ρέθυμνο, Ρεθύμνου, 74100
Το Κέντρο Ανθρωπίνων Δικαιωμάτων του Τμήματος Πολιτικής Επιστήμης του Πανεπιστημίου Κρήτης σε συνεργασία με τις εκδόσεις Πόλις διοργανώνουν δημόσια εκδήλωση για την παρουσίαση του τελευταίου βιβλίου του Δημήτρη Χριστόπουλου, Χρόνια δοκιμασίας.
Το βιβλίο παρουσιάζουν & θα συνομιλήσουν με τον συγγραφέα οι:

Αλέξανδρος Κεσσόπουλος, επίκουρος καθηγητής στο Τμήμα Πολιτικής Επιστήμης
Μανώλης Πετρακάκης, δικηγόρος Ρεθύμνου
Αθηνά Σκουλαρίκη, επίκουρη καθηγήτρια στο Τμήμα Κοινωνιολογίας

Τη συζήτηση θα συντονίσει η δημοσιογράφος Ράνια Μωραΐτη .
Η βιβλιοπαρουσίαση θα πραγματοποιηθεί στο πρώην Ξενία Ρεθύμνου (Ψαρρού 46) στο Ρέθυμνο την Πέμπτη 6 Νοεμβρίου 2025 στις 19:30.
Ο Δημήτρης Χριστόπουλος (1969) είναι συγγραφέας και καθηγητής Πολιτειολογίας στο Τμήμα Πολιτικής Επιστήμης και Ιστορίας του Παντείου Πανεπιστημίου. Παρεμβαίνει τακτικά στον ελληνικό και διεθνή τύπο για ζητήματα ενδιαφέροντός του. Από τις εκδόσεις Πόλις κυκλοφορούν τα βιβλία του:

10+1 Ερωτήσεις & Απαντήσεις για το Μακεδονικό [με τον Κωστή Καρπόζηλο], 2018,
Αν το προσφυγικό ήταν πρόβλημα, θα είχε λύση, 2020
Ταξίδι στο Κράτος – Κυριαρχία, δίκαιο, δικαιώματα, 2022

ΝΤΕΚΑΝΤΑΝΣ: Stand-Up Comedy με τον Jeremy στο Θέατρο Αντίβαρο
2025-11-06 21:00 | Θέατρο Αντίβαρο, Κριτοβουλίδου 15, Ρέθυμνο, Ρεθύμνου, 74100, Greece
ΝΤΕΚΑΝΤΑΝΣ Stand-Up Comedy Show! Μία παράσταση πιο ωμή και απο μεσημεριανό ψαρά Σαμουράι που κάνει νηστεία. Μία παράσταση που δεν θα σε κάνει καλύτερο άνθρωπο. Αλλά χειρότερο. Ένας μονόλογος γεμάτος κοινωνική σάτιρα, με τις πιο ΝΤΕΚΑΝΤΑΝΣ στιγμές που συμβαίνουν γύρω μας. Απο τις κουβέντες που δεν βγάζουν νόημα, μέχρι τα social media και την ΠΑΡΑΝΟΙΑ της καθημερινότητας.
Μετά από αμέτρητες viral στιγμές, παραστάσεις σε όλη την Ελλάδα και τουλάχιστον 9 βραβεία στις Κάννες, ο Jeremy προσγειώνεται στη σκηνή με μια παράσταση γεμάτη ρυθμό, γέλιο και σκέψεις που μάλλον έχεις κάνει κι εσύ!
Observational comedy, deadpan στιγμές, raw στιγμές, σκέτες στιγμές και δόσεις σουρεαλισμού εναλλάσσονται, δημιουργώντας ένα roller coaster που μοιάζει σαν να μπαίνεις σε ζαχαροπλαστείο για πάστα αλλά καταλήγεις να βλέπεις τελετή εξορκισμού. Τρώγοντας όμως μια πάστα. Από τις διακρίσεις και το σεξ μέχρι το marketing, την ντροπή, το δημόσιο, την ενοικίαση σπιτιών, την επικοινωνία με τον κόσμο και πολλά άλλα, τίποτα δεν μένει στο απυρόβλητο.
Θέατρο Αντίβαρο (Κριτοβουλίδου 15 – 17, Παλιά πόλη – Ρέθυμνο)
Πέμπτη 6 Νοεμβρίου – Έναρξη 21:00
Early Bird:10€
Φοιτητικό, Ανέργων, ΑΜΕΑ:10€
Προπώληση 12€ – Ταμείο 14€
Προπώληση στο more.com

Ο Γρηγόρης Σαμόλης στην Ταβέρνα Πόπη
2025-11-06 22:00 | Ταβέρνα Πόπη, Ταβέρνα Πόπη, Ρέθυμνο, Ρεθύμνου, 74100, Ελλάδα
Ο Γρηγόρης Σαμόλης με το συγκρότημά του στην Ταβέρνα Πόπη (Αδελιανός Κάμπος, Ρέθυμνο).
Τηλ. Κρατήσεων 6973002263 & 2831072270.

Παρουσίαση φωτογραφικής έκθεσης για τον Αρκάδιο Δρόμο στο Δημοτικό Κήπο Ρεθύμνου
2025-11-07 17:00 | Δημοτικός Κήπος Ρεθύμνου, Rethymnon Municipal Garden, ΡΕΘΥΜΝΟ, Ρεθύμνης, 74132, Greece
Φωτογραφική έκθεση με θέμα τον Αρκάδιο Δρόμο παρουσιάζεται την Παρασκευή 7 Νοεμβρίου 2025 και ώρα 17:00, στην κεντρική είσοδο του Δημοτικού Κήπου Ρεθύμνου.
Η έκθεση περιλαμβάνει φωτογραφικό υλικό από το αρχείο του Βασίλη Μανουσάκη, το οποίο έχει αναρτηθεί στη βόρεια πλευρά του Δημοτικού Κήπου.
Την εκδήλωση συνδιοργανώνουν η Περιφερειακή Ενότητα Ρεθύμνης, η Ένωση Πτυχιούχων Φυσικής Αγωγής Ρεθύμνης και ο Δήμος Ρεθύμνης, υπό την αιγίδα του οποίου τελεί η δράση.

Ξενάγηση στην έκθεση με τίτλο «Σημειωματάρια της Φαιστού» του Μανώλη Ζαχαριουδάκη
2025-11-07 19:00 | Γκαλερί Μορφές, Γοβατζιδάκη 18, Ρέθυμνο, Ρεθύμνου, Ελλάδα
Το 8ο Φεστιβάλ Τέχνης Ν.Σ. σε συνδιοργάνωση με το Τμήμα Πολιτισμού του Δήμου Ρεθύμνης και την Art Gallery Μορφές παρουσιάζει την ατομική έκθεση με τίτλο «Σημειωματάρια της Φαιστού» του Μανώλη Ζαχαριουδάκη.
Την Παρασκευή 7 Νοεμβρίου, στις 19.00 θα πραγματοποιηθεί ξενάγηση και συζήτηση με τον Μανώλη Ζαχαριουδάκη στο χώρο της έκθεσης, στην Art Gallery Μορφές (Γοβατζιδάκη 18, Παλιά πόλη, Ρέθυμνο)
O Μανώλης Ζαχαριουδάκης εκθέτει έργα της περιόδου 2020-2025, που δημιουργήθηκαν στην περιοχή της Φαιστού σαν ένα ημερολόγιο, εξ ου και ο τίτλος της έκθεσης «Σημειωματάρια της Φαιστού».
Ο καλλιτέχνης επιθυμεί να τονίσει την ύλη και το απτό των έργων, δίνοντάς τους όγκο και βάρος. Οι πρώτες ύλες είναι το τσιμέντο, το ασβεστοκονίαμα, αλλά και κλαδιά, καλάμια και ξύλα που περισυλλέχθηκαν σε χωράφια και παραλίες της περιοχής. Οι τεχνικές είναι διαφορετικές: νωπογραφία, ύφανση, συναρμογή, σκόνες χρωμάτων, κόλλες κ.ά. Τα θέματα παρουσιάζουν επίσης ποικιλία: μνήμες, μύθοι, αστερισμοί, εικόνες της καθημερινότητας, αναφορές και σχόλια σε βιβλία και στην ιστορία της τέχνης.
Η ποικιλία των υλικών, των τεχνικών, των μεθόδων κατασκευής και των θεμάτων, την οποία βλέπουμε στα «Σημειωματάρια της Φαιστού», χαρακτηρίζει όλο το έργο του Μ. Ζαχαριουδάκη: ζωγραφική, κατασκευές, συναρμογή αντικειμένων, μικρά γλυπτά, αλλά και ψηφιακά έργα κατασκευασμένα στον υπολογιστή.

Ο Νίκος Ζωιδάκης στην Ταβέρνα Πόπη
2025-11-07 22:00 | Ταβέρνα Πόπη, Ταβέρνα Πόπη, Ρέθυμνο, Ρεθύμνου, 74100, Ελλάδα
Ο Νίκος Ζωιδάκης με το συγκρότημα του την Παρασκευή 7 Νοεμβρίου, στην Ταβέρνα Πόπη.
Τηλ επικοινωνίας: 2831072270 & 6973002263.

QUEER LENS: Ένα διήμερο προβολών αφιερωμένο στην διαφορετικότητα από το Cinedoc
2025-11-08 20:00, 2025-11-09 20:00 | Σημείο, Patriarchi Athinagora, Rethymno, Ρεθύμνου, 741 33, Greece
QUEER LENS: Ένα διήμερο προβολών αφιερωμένο στη διαφορετικότητα, από το Cinedoc στο Ρέθυμνο.
Σάββατο 8.11
OBSCURO BARROCO

Ευαγγελία Κρανιώτη | 2017 | Γαλλία, Ελλάδα, Ελβετία | 59’
Το ντοκιμαντέρ μας ταξιδεύει στο Ρίο ντε Τζανέιρο, ακολουθώντας την εμβληματική φιγούρα της τρανς ακτιβίστριας Λουάνα Μουνίζ (1961-2017). Ανάμεσα στα κοστούμια, τα γυμνά σώματα και τα εντυπωσιακά πυροτεχνήματα του Καρναβαλιού, η ταινία μας μυεί στον παλλόμενο κόσμο των πλασμάτων της νύχτας, όπου η ταυτότητα, η ηλικία και το φύλο είναι έννοιες ρευστές.
TRANSISTENCE

Αναστασία Βαϊτσοπούλου, Ιωάννης Τσιούλης | 2023 | Ελλάδα | 27’
Η Άνα, μια τρανς γυναίκα, μετανάστρια από την Κούβα, δολοφονείται άγρια μέσα στο σπίτι της στο κέντρο της Αθήνας. Άλλο ένα τρανσφοβικό έγκλημα μίσους σε μία χώρα που αναγνωρίζει και παρέχει ελάχιστα δικαιώματα στα τρανς πρόσωπα. Την ίδια χρονιά, η Ισπανία ψηφίζει το πιο προοδευτικό πλαίσιο νόμου για τα τρανς δικαιώματα στην Ευρώπη. Οι δημοσιογράφοι της Popaganda, Αναστασία Βαϊτσοπούλου και Ιωάννης Τσιούλης, ξεκινούν από την Αθήνα και ταξιδεύουν μέχρι τη Μαδρίτη για να ερευνήσουν τα τρανς βιώματα.
Κυριακή 9/11
GAYBY BABY

Maya Newell | 2015 | Αυστραλία | 85’ | Website: https://thegaybyproject.com
Το ντοκιμαντέρ ακολουθεί τις ζωές τεσσάρων παιδιών, τα οποία μεγαλώνουν σε ομόφυλες οικογένειες. Μια ζωντανή και συγκινητική ιστορία ιδωμένη από την οπτική των νεαρών πρωταγωνιστών, για τα όσα έχουν πραγματικά σημασία στη σύγχρονη ζωή. Αμέσως μετά την προβολή των ταινιών θα ακολουθήσει συζήτηση με τις:

Άννα Κουρουπού- διευθύντρια του Red Umbrella Athens
Αναστασία Βαϊτσοπούλου δημοσιογράφος – συνδημιουργός Transistence
Μαργαρίτα Γερούκη – εκπαιδευτικός, συγγραφέας, πρόεδρο της ΑΞΕΠΤ.

Οι προβολές και για τις 2 ημέρες ξεκινούν στις 20:00.
Πληροφορίες: 6983320439.
Γενική είσοδος 6 ευρώ.
Χώρος Πολιτισμού Σημείο
Πατριάρχου Αθηναγόρα 17, Ρέθυμνο.
Πληροφορίες: 6983320439.

Φθινοπωρινό Bazaar στο Τζεπέτο!
2025-11-09 11:00 - 19:00 | Συνεταιρισμός Τζεπέτο, Κατεχάκη, Ρέθυμνο, Ρεθύμνου, 74100, Ελλάδα
Μαζί με το φθινόπωρο επιστρέφουν και τα Bazaar στο Τζεπέτο!
Σας περιμένουμε την Κυριακή 9 Νοεμβρίου από τις 11 το πρωί ως τις 7 το απόγευμα για καφεδάκι, κουβέντα και ψώνια από τους/τις τοπικούς/ές δημιουργούς μας, που φτιάχνουν με τα χεράκια τους εντυπωσιακά prints, κοσμήματα, ζωγραφιές, αυτοκόλλητα, κεράκια και πολλές ακόμη όμορφες δημιουργίες!
Συνεταιρισμός Τζεπέτο
Kατεχάκη και Χειμάρας, Ρέθυμνο

Ξενάγηση στο Μουσείο Σύγχρονης Τέχνης Κρήτης στην έκθεση «ΕΙΣΑΙ ΟΤΙ ΦΟΡΑΣ»
2025-11-09 12:00 - 13:00 | Μουσείο Σύγχρονης Τέχνης Κρήτης, Μεσολογγίου 32, Ρέθυμνο, Ρεθύμνου, Ελλάδα
Ξενάγηση στο Μουσείο Σύγχρονης Τέχνης Κρήτης την Κυριακή, 9 Νοεμβρίου 2025, στις 12:00 στην έκθεση: ΕΙΣΑΙ ΟΤΙ ΦΟΡΑΣ (WHAT YOU WEAR IS WHAT YOU ARE)
Επιμέλεια: Μαρία Μαραγκού, Μαρία Παναγίδου, Σταύρος Καβαλλάρης
Το Μουσείο Σύγχρονης Τέχνης Κρήτης στο Ρέθυμνο, ολοκληρώνει την παρουσίαση της έκθεσης ΕΙΣΑΙ ΟΤΙ ΦΟΡΑΣ / WHAT YOU WEAR IS WHAT YOU ARE, με τη συμμετοχή Ελλήνων και ξένων καλλιτεχνών.
Από την πρώτη στιγμή η έκθεση δέχτηκε τη θερμή ανταπόκριση του κοινού. Η μεγάλη προσέλευση και το ενδιαφέρον που επέδειξαν οι επισκέπτες, Έλληνες και ξένοι, υπογραμμίζουν την αξία του περιεχόμενου της έκθεσης.
Με αφορμή αυτή την απίστευτα ζεστή υποδοχή που δεχτήκαμε από το κοινό θα θέλαμε να γιορτάσουμε μαζί και να αποχαιρετήσουμε την έκθεση με μία τελευταία φιλική ξενάγηση, μια ωραία ευκαιρία για να τα πούμε ξανά από κοντά.
Η ξενάγηση θα πραγματοποιηθεί από την Καλλιτεχνική Διευθύντρια του Μ.Σ.Τ. Κρήτης, την Κυριακή 9 Νοεμβρίου 2025, στις 12:00, στους εκθεσιακούς χώρους του Μουσείου Σύγχρονης Τέχνης Κρήτης, στην οδό Μεσολογγίου 32.
Λίγα λόγια για την έκθεση:
Η έκθεση διερευνά την αμφίδρομη σχέση της μόδας με τη σύγχρονη τέχνη μέσα από έργα 32 καλλιτεχνών και σχεδιαστών, Ελλήνων και ξένων, ακόμα κι’ όταν το ρούχο απουσιάζει. Είναι ένα on going project που ευελπιστεί να καταδείξει πως αυτό το ταυτοτικό στοιχείο, μετουσιώνεται σε έργο τέχνης.
Αναπόσπαστο μέρος της έκθεσης, το ειδικό αφιέρωμα στη μεγάλη Ρεθύμνια σχεδιάστρια μόδας Σοφία Κοκοσαλάκη με τη διεθνή ακτινοβολία που τίμησε την Ελλάδα απανταχού και που δυστυχώς έφυγε πολύ νωρίς.
Τα έργα της έκθεσης προέρχονται από το Εθνικό Μουσείο Σύγχρονης Τέχνης (ΕΜΣΤ), το Μουσείο Σύγχρονης Τέχνης Κρήτης (ΜΣΤΚ), τον Φορέα Σύγχρονου Πολιτισμού ATOPOS, αίθουσες τέχνης, ιδιωτικές συλλογές και τους καλλιτέχνες.
Η έκθεση πραγματοποιείται υπό την αιγίδα και τη στήριξη του Υπουργείου Τουρισμού.
H έκθεση υλοποιείται με την υποστήριξη του Οργανισμού Πολιτισμού και Ανάπτυξης ΝΕΟΝ.
Περισσότερες πληροφορίες για την έκθεση στο www.cca.gr.
Η είσοδος για την ξενάγηση θα είναι ελεύθερη.
ΕΠΙΚΟΙΝΩΝΙΑ:
ΜΟΥΣΕΙΟ ΣΥΓΧΡΟΝΗΣ ΤΕΧΝΗΣ ΚΡΗΤΗΣ
Δήμος Ρεθύμνης – Διεύθυνση Πολιτισμού – Τμήμα Μουσείων
Μεσολογγίου 32, 74 100 Ρέθυμνο
Τ: +30 28310 52530 – E-mail: info@cca.gr • http\: www.cca.gr

Eκδήλωση με θέμα «Ελαιόλαδο: Πόσο το γνωρίζουμε;»
2025-11-12 18:00 - 19:00 | Γωνιά, Γωνιά, Γωνιά Ρεθύμνου, Ρεθύμνου, 74100, Ελλάδα
Εκδήλωση με θέμα «Ελαιόλαδο: Πόσο το γνωρίζουμε;» θα πραγματοποιηθεί την Τετάρτη 12 Νοεμβρίου, στις 18.00, στην Αίθουσα εκδηλώσεων του πρώην Δημαρχείου Νικηφόρου Φωκά στη Γωνιά Ρεθύμνου.
Αλήθειες και μύθοι για το χρυσάφι της Κρήτης. Ομιλητής: Τζιανουδάκης Λεωνίδας, χημικός, υπεύθυνος Υγιεινής και Ασφάλειας Τροφίμων της Cretanthos.
ΟΡΓΑΝΩΣΗ:

ΣΥΝΔΕΣΜΟΣ ΣΥΝΤΑΞΙΟΥΧΩΝ ΚΑΘΗΓΗΤΩΝ ΡΕΘΥΜΝΟΥ
ΤΟΠΙΚΟ ΣΥΜΒΟΥΛΙΟ ΓΩΝΙΑΣ-ΑΓ.ΑΝΔΡΕΑ ΡΕΘΥΜΝΟΥ
ΔΗΜΟΣΙΑ ΒΙΒΛΙΟΘΗΚΗ ΡΕΘΥΜΝΟΥ
ΤΜΗΜΑ ΠΑΙΔΕΙΑΣ, ΔΙΑ ΒΙΟΥ ΜΑΘΗΣΗΣ, ΔΗΜΟΥ ΡΕΘΥΜΝΗΣ

Παρουσίαση του βιβλίου «Εν μέσω θυέλλης» του Χρήστου Συννεφάκη στο Ρέθυμνο
2025-11-12 18:30 | Στέκι Εκπαιδευτικών Ρεθύμνου, Ηλιακάκη 16, Ρέθυμνο, Ρεθύμνου, 74100
Ο Σύλλογος Εκπαιδευτικών Πρωτοβάθμιας Εκπαίδευσης Νομού Ρεθύμνου και οι Εκδόσεις Ραδάμανθυς παρουσιάζουν το βιβλίο του δασκάλου Χρήστου Συννεφάκη, με τίτλο «Εν μέσω θυέλλης.
Η εκδήλωση θα γίνει την Τετάρτη 12 Νοεμβρίου 2025, στις 6.30 το απόγευμα στο Στέκι των Εκπαιδευτικών (Ηλιακάκη 16, Ρέθυμνο 741 50). Θα μιλήσουν για το βιβλίο οι:

Αναστασιάδης Παναγιώτης, Καθηγητής Π.Τ.Δ.Ε. Πανεπιστημίου Κρήτης
Μοράκη Γεωργία, διευθύντρια του 1ου Δημοτικού Σχολείου Ατσιπόπουλου
Συννεφάκης Χρήστος, συγγραφέας

Συντονισμός: Γιάννης Μαρινάτος, Πρόεδρος ΣΕΠΕ Ρεθύμνου
Στη συλλογή Εν μέσω θυέλλης…, ο Χρήστος Ε. Συννεφάκης υφαίνει με γλώσσα λυρική και διεισδυτική μικρές ιστορίες ανθρώπων που παλεύουν με τις εσωτερικές και εξωτερικές τους καταιγίδες. Ανάμεσα στο φως και στο σκοτάδι, στη μνήμη και στη λήθη, οι ήρωες του συγγραφέα αναζητούν το δικό τους ποτάμι, τη δική τους γέφυρα, τον τρόπο να συμφιλιωθούν με τον εαυτό και τον κόσμο.
Οι αφηγήσεις του ξεχωρίζουν για τη δύναμη των εικόνων, την ευαισθησία του λόγου και τη βαθιά ανθρωπιά τους. Ο Συννεφάκης προσεγγίζει με ρεαλισμό και ποίηση τα πάθη, τις απώλειες και τις σιωπές της καθημερινότητας, φωτίζοντας με τρυφερότητα τις πιο σκοτεινές πλευρές της ψυχής.
Λίγα λόγια από τον συγγραφέα
Γεννήθηκα μια Τετάρτη του Φλεβάρη, το σωτήριον έτος 1974. Τα πρώτα καλοκαίρια μου τα έθρεψε η ανεμελιά του χωριού και τα κανακέματα των παππούδων. Η ζωή όμως δεν είναι πάντα ρόδινη, παρά τα όνειρα, τα σχέδια, τις ευχές, τα ξόρκια και τα σκόρδα που κρεμάς από το ταβάνι, μπας και σε σώσουν! Υποτασσόμενος στους νόμους της φύσης, υποχρεώθηκα να μεγαλώσω. Και καθώς έπρεπε κάποια στιγμή να βρω δουλειά, είπα να γίνω δάσκαλος, για να παλεύω με τελείες, κόμματα και αποσιωπητικά! Εκτός από τον αέρα της τάξης που αγαπώ, γιατί γεμίζει αέρα νιότης και δημιουργίας τα πνευμόνια, μου αρέσει να πλάθω όνειρα και ύστερα να τα φανερώνω με λέξεις. Αυτό όμως που κάνει την καρδιά μου να χτυπά δυνατά είναι όταν σηκώνω το βλέμμα ψηλά και αντικρίζω να μου γνέφουν όλα αυτά τα ροζιασμένα χέρια, που σμίλευαν τα φτερά μου. Δεν έχω καταλάβει ακόμα τι μήνυμα θέλουνε να μου πέμψουνε. Ίσως το ανακαλύψεις εσύ, κρυμμένο μέσα στις αράδες αυτού του βιβλίου που κρατάς στα χέρια σου.
Φωτογραφία εξωφύλλου: Μανώλης Παυλιδάκης

Ξενάγηση στην έκθεση σύγχρονης τέχνης με θέμα: Κάνναβος (ως ίχνος, χώρος, κάδρο, όριο, ουτοπία…)
2025-11-12 19:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Την Τετάρτη 12 Νοεμβρίου, ώρα 7 μ.μ. κθα γίνει ξενάγηση στην Έκθεση Σύγχρονης Τέχνης με θέμα: Κάνναβος (ως ίχνος, χώρος, κάδρο, όριο, ουτοπία…).
Το 8ο Φεστιβάλ Τέχνης Ν.Σ. σε συνδιοργάνωση με το Τμήμα Πολιτισμού του Δήμου Ρεθύμνης σας προσκαλεί την Τετάρτη 12 Νοεμβρίου στις 7 μ.μ. σε μία ξενάγηση στην Έκθεση Σύγχρονης Τέχνης με θέμα: Κάνναβος (ως ίχνος, χώρος, κάδρο, όριο, ουτοπία…) που πραγματοποιείται στο Σπίτι του Πολιτισμού από 15 Οκτωβρίου έως 22 Νοεμβρίου 2025.
Στην Έκθεση, 40 Έλληνες και Κύπριοι καλλιτέχνες, πολλοί απ’ αυτούς καθηγητές Καλών Τεχνών, συνδιαλέγονται με την έννοια και την ατμόσφαιρα μιας περιοχής καθορισμένης, οριοθετημένης και προσδιορισμένης, με προεκτάσεις εννοιολογικές ή μη, που εκπέμπουν SOS.
Στην εποχή μας και σ’ έναν κόσμο με πολίτες έγκλειστους στα κελιά της εικονικής πραγματικότητας, περιχαρακωμένους στην ασφυκτική τους ιδιώτευση, αγωνιούμε για την ανθρώπινη κατάσταση, όπως αυτή διαμορφώνεται στον 21 ο αιώνα, όπου η φορεμένη απόσταση ασφαλείας του ενός πολίτη από τον άλλον είναι το μεγάλο τους άλλοθι.
Μ’ έναν κάνναβο των ορίων και του ανταγωνιστικού χώρου, με μια δομή που τον ετεροκαθορίζει να οριοθετεί χώρους εγκλεισμού ή υποτιθέμενης ελευθεριότητας. Με τον υπαρξιακό μας προσανατολισμό να λαλεί και να χορεύει. Να αναζητά και να αποφεύγει. Να συγκρούεται και να εθελοτυφλεί. Να αναγνωρίζει, ενώ την ίδια στιγμή να λησμονά. Εν κατακλείδι, να παρατηρεί το τραύμα που αιμορραγεί, σ’ ένα κατά παραγγελία υποτιθέμενο εργαστήριο συνύπαρξης.

Επιμέλεια έκθεσης: Χρυσούλα Σκεπετζή, Κωστής Καπελώνης
Συμμετέχουν:
Νίκος Αλεξίου, Μαριλένα Αλιγιζάκη, Ειρήνη Βαζούκου, Βαγγέλης Δασκαλάκης, Ανδρέας Δεβετζής, Χριστίνα Δουζένη, Ευδοξία, Μανώλης Ζαχαριουδάκης, Αρίων Ζουγανέας, Ελένη Ιωαννίδου, Ιωάννα Καζάκη, Βίκυ Καμμένου, Δήμητρα Κανέλλη, Γιώργης Καπελώνης, Κωστής Καπελώνης, Γιώργος Καλστίδης, Κατερίνα Καρούλια, Δέσποινα Κατζαγιαννάκη, Μαρία Κομπατσιάρη, Χάρης Κοντοσφύρης & Σοφία Αντωνακάκη, Κώστας Κουνάλης, Σαβέλλα Μιχαήλ, Παναγιώτης Μιχαήλ & Μαρία Πετρίδη, Ισμήνη Μπονάτσου, Κωνσταντίνα Μπολιεράκη, Δέσποινα Μυριοκεφαλιτάκη, Κώστας Παγωμένος, Άρτεμις Ποταμιάνου, Ελευθερία Προφητηλιώτη, Χρυσούλα Σκεπετζή, Βασίλης Σολιδάκης, Χουρίκ Τοροσιάν, Ειρήνη Τόφα, Βίκυ Τσαλαματά, Ράνια Φραγκουλίδου, Δήμητρα Χανιώτη, Κυριάκος Χατζημιχαηλίδης & ο μεταλλοτεχνίτης Θεόδωρος Κεραμιανός.
INFO:
Ξενάγηση: Τετάρτη 12 Νοεμβρίου, στις 7 μ.μ.
Χώρος: Σπίτι του Πολιτισμού (Ε. Βερνάρδου 12, Ρέθυμνο)
Διάρκεια έκθεσης:15 Οκτωβρίου έως 22 Νοεμβρίου 2025
Ώρες λειτουργίας: καθημερινά 6 μ.μ. – 9 μ.μ. εκτός Δευτέρας
Τηλέφωνο Επικοινωνίας για ξεναγήσεις σχολείων 6976955084

Μουσική βραδιά στο Farmasea
2025-11-13 21:00 | Farmasea, Ελευθερίου Βενιζέλου 35, Ρέθυμνο, 74100, Greece
Το Farmasea «γεμίζει» μουσική! Ελάτε να απολαύσετε ζωντανά τον Κώστα Τσαρκάι και τον Γιώργο Βακωνάκη σε ένα μουσικό πρόγραμμα γεμάτο εκπλήξεις και όμορφες μελωδίες.
Ώρα έναρξης: 21:00.
Farmasea (Ελ. Βενιζέλου 35, Παραλία)
Τηλέφωνο κρατήσεων: 2831056615 – 6980273813

Ημερίδα στο Ρέθυμνο με θέμα «Ο θόρυβος ως ρήξη και ως μορφή»
2025-11-14 18:00 - 22:30 | Ελληνικό Μεσογειακό Πανεπιστήμιο (Ρέθυμνο), Εμμανουήλ Δασκαλάκη 4, Ρέθυμνο, Ρεθύμνου, 74100, Ελλάδα
Παρασκευή 14/11/2025
Αμφιθέατρο Τμήματος Μουσικής Τεχνολογίας
& Ακουστικής (ΕΛΜΕΠΑ), Ρέθυμνο
Ο θόρυβος ως ρήξη και ως μορφή
18:00 – 20:00 Ομιλίες: Κατερίνας Τζεδάκη, Νικόλα Βαλσαμάκη, Νίκου Στεφανάκη, Σπύρου Πολυχρονόπουλου και Γιώργου Σαγκριώτη
21:00 – 22:30 Συναυλίες: Κατερίνας Τζεδάκη, Νικόλα Βαλσαμάκη & Σπύρου Πολυχρονόπουλου
Η πρώτη θεματική του Quasi Una Fantasia εστιάζει στον θόρυβο ως φιλοσοφικό και αισθητικό ζήτημα. Τι σημαίνει να ακούμε θόρυβο; Πού τελειώνει η μουσική και αρχίζει το χάος; Ή μήπως ο θόρυβος είναι απλώς μουσική χωρίς κανόνες; Μέσα από εισηγήσεις που θα αντλούν από τη φιλοσοφική αισθητική και τις σύγχρονες θεωρίες του ήχου, θα τεθούν ερωτήματα για το πώς ορίζεται το ακουστικό πεδίο, τι αποκλείεται ως μη-μουσικό και πώς ο θόρυβος επανέρχεται ως φορέας νοήματος, πολιτικής και συγκίνησης.
Η ημερίδα θα συνοδευτεί από συναυλία έργων που κινούνται στα όρια του θορύβου, προτείνοντας νέες μορφές ακρόασης και συναισθητικής εμπλοκής.
Η ομάδα Quasi Una Fantasia: Φιλοσοφία της Μουσικής είναι μια πρωτοβουλία του Σπύρου Πολυχρονόπουλου (συνθέτη και Επ. Καθηγητή στο Τμήμα Μουσικής Τεχνολογίας και Ακουστικής του ΕΛΜΕΠΑ) και του Γιώργου Σαγκριώτη (Αν. Καθηγητή στο Τμήμα Φιλοσοφίας του Πανεπιστημίου Πατρών) που αποσκοπεί στη δημιουργία ενός θεσμού με επίκεντρο τη φιλοσοφία της μουσικής. Κάθε εκδήλωση θα βασίζεται σε μια διαφορετική θεματική, επικεντρωμένη σε σύγχρονα ερωτήματα γύρω από τη φύση, τη λειτουργία και την αισθητική της μουσικής.
Το πρόγραμμα θα περιλαμβάνει ημερίδα διαλέξεων και παρεμβάσεων από μουσικούς, φιλοσόφους και άλλους θεωρητικούς, καθώς και συναυλία. Η διοργάνωση θα μετακινείται κάθε φορά σε διαφορετική πόλη, δημιουργώντας ένα δυναμικό πεδίο ανταλλαγής ιδεών και εμπειριών.

Παρουσίαση της ποιητικής συλλογής του Ηλία Κουρκούτα «Ο σκύλος της αγάπης»
2025-11-14 19:00 - 21:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το 8ο Φεστιβάλ Τέχνης Ν.Σ. με την υποστήριξη του Δήμου Ρεθύμνης, παρουσιάζει την ποιητική συλλογή του Ηλία Κουρκούτα «Ο σκύλος της αγάπης» από τις εκδόσεις ΤΟΠΟΣ, την Παρασκευή 14 Νοεμβρίου, στις 7.00 μ.μ. στο Σπίτι του Πολιτισμού
Ομιλητές:
Αντώνης Χουρδάκης, Καθηγητής Ιστορίας, ΠΤΔΕ
Βασιλική Βασιλούδη, Επικ. Καθηγήτρια Παιδικής Λογοτεχνίας, ΠΤΔΕ
Πάνος Ιωάννου, Καθηγητής Ιστορίας της Τέχνης, ΠΚ
Τη βραδιά θα συνοδεύει, με μελωδίες βιολοντσέλου, ο μουσικός Μπερνάρντ.
Απαγγελίες:
Μυρτώ Μαρκάκη, ηθοποιός
Άννα – Μαρία Γεωργούση, εκπαιδευτικός
Ο Ηλίας Κουρκούτας γεννήθηκε στη Λάρισα. Είναι Κλινικός Ψυχολόγος και Καθηγητής στο ΠΤΔΕ του Πανεπιστημίου Κρήτης. Ως προς το ποιητικό έργο, έχει δημοσιεύσει σε σημαντικά ελληνικά λογοτεχνικά περιοδικά όπως τα Ποιείν, Φρέαρ, Bibliotheque, Fractal, Νέο Πλανόδιο, Οδός Πανός, Χάρτης, Θράκα, Εξιτήριο, Μονόκλ και Book Culture. Έχει επίσης δημοσιεύσει σε αγγλικά (Versopolis Review), ιταλικά (Inverso) καθώς και σε ισπανικά & λατινοαμερικάνικα περιοδικά. Έχει επιμεληθεί μία συλλογή στα γαλλικά με ποιήματά του και ποιήματα Βέλγων και Γάλλων ποιητών και ένα ψυχαναλυτικό δοκίμιο για την προσωπικότητα του Paul Gauguin.
Η τελευταία του συλλογή ποιημάτων «Ο σκύλος της αγάπης» έλαβε εξαιρετικές κριτικές στον λογοτεχνικό κόσμο (Δ. Αγγελής, Λ. Καλλέργη, Ε. Κορνέτη, Γ. Ρούσκας, Γ. Σαράτσης) και επιλέχθηκε ανάμεσα στους τίτλους για το βραβείο κοινού («Διαγωνισμός Public»). Μια συλλογή παλαιών και νέων ποιημάτων μόλις κυκλοφόρησε στα ισπανικά, με τίτλο “Ατίθασα άλογα στη μοναξιά της επιθυμίας” (‘Caballos indómitos en la soledad del deseo’), σε μετάφραση του μεγάλου ισπανού Ελληνιστή José Antonio Moreno Jurado (μεταφραστή του Ελύτη, Σεφέρη, Ερωτόκριτου, Ποιητών Γενιάς του ’30 & Νέων Ποιητών), επίτιμου Δρ του Ιονίου Παν/μίου.

Κρητική βραδιά με το Γιώργο Μαριδάκη
2025-11-14 22:00 | Μεζεδοπωλείο Αλλού γι’ αλλού, Νικολάου Πλαστήρα 2, Ρέθυμνο, Ρεθύμνου, 74100, Ελλάδα
Κρητική βραδιά με το Γιώργο Μαριδάκη στο μεζεδοπωλείο Αλλού γι’ Αλλού.
Τηλ. 6974025703

Συναυλία με μελωδίες αγάπης από την Χορωδία Rettimo Cantus
2025-11-15 21:00 | Ωδείο Ρεθύμνου, Βερνάδου 2, Ρέθυμνο, Ρεθύμνου, 74100, Ελλάδα
Η Χορωδία Rettimo Cantus παρουσιάζει τη νέα της μουσική θεματολογία όπου αναφέρεται στην Αγάπη και τον Έρωτα.
Τραγούδια από διάφορες εποχές και στιλ συνυπάρχουν υμνώντας αυτό το πολύτιμο συναίσθημα στη ζωή του ανθρώπου. ΑΓΑΠΗ !!! Καθολική, προσωπική, ανεκπλήρωτη, πλατωνική, ανθρώπινη, ρομαντική, παθιάρικη, πληγωμένη, αιώνια , εφηβική, σεβάσμια, πλευρές που οι συνθέτες και οι στιχουργοί δημιουργούν μελωδίες για να τονίσουν ό,τι μπορεί να μας προσφέρει.
Διεύθυνση – διδασκαλία – χορωδιακή επεξεργασία: Ελένη Περπιρακη
Ενορχήστρωση: Σπύρος Ξενιτοπουλος
Συνοδεία: Δημήτρης Βαρούχας, Σπύρος Ξενιτοπουλος, Δημήτρης Καζιαλες, Ειρήνη Συσκακη, Σάκης Σακελλαριδης
Σάββατο 15 Νοεμβρίου – Ώρα 21.00.
Αίθουσα Παντ. Πρεβελακη (Ωδείο Ρεθύμνου).
Γενική Είσοδος: 8€, Φοιτητικό, Μαθητικό, ανέργων: 6€
Διοργάνωση: Σύνδεσμος Διαδόσεως Καλών Τεχνών Ρεθύμνου.
Σχεδιασμος Αφισας : Λασκαρινα Καπετοπουλου
Εκτυπωση: Μπαμπιακης
Ήχος- Φως : Βερδινακης Μανολης

Εκδήλωση για την 52η Επέτειο του Πολυτεχνείου
2025-11-16 13:00 - 14:00 | 2ο Δημοτικό Σχολείο Ρεθύμνου, Δημοκρατίας 1, Ρέθυμνο, Ρεθύμνου, 74100, Ελλάδα
Με αφορμή της 52ης επετείου του Πολυτεχνείου η εκπαιδευτική κοινότητα της Α/θμιας Εκπ/σης Ν. Ρεθύμνης θα πραγματοποιήσει εκδήλωση την Κυριακή 16 Νοεμβρίου 2025, μια ημέρα μνήμης και τιμής.
Η εκδήλωση εντάσσεται στα πλαίσια του εκπαιδευτικού προγράμματος: «Χορωδία και Χορωδιακό Τραγούδι» και θα πραγματοποιηθεί στον αύλειο χώρο του 2ου Δημοτικού Σχολείου. Πρόκειται για μια δράση η οποία θα αναδείξει, μέσω της μουσικής τέχνης, τις αξίες της δημοκρατίας, της ελευθερίας και της αντίστασης, που αποτελούν αναπόσπαστο κομμάτι της ελληνικής ιστορίας.
Όλοι γνωρίζουμε ότι το Πολυτεχνείο, ως σύμβολο της αντίστασης κατά της δικτατορίας, έχει χαραχτεί στη μνήμη μας και αποτελεί πηγή έμπνευσης για τις νέες γενιές. Η εκδήλωση αυτή φιλοδοξεί να μεταφέρει το μήνυμα της ελευθερίας και της ενότητας στους συμμετέχοντες, με στόχο να εμπνεύσει τη νέα γενιά και να τους θυμίσει την αξία του αγώνα για τα δικαιώματα και τις ελευθερίες μας.
Στην εκδήλωση θα συμμετέχουν μαθητές των χορωδιών από τα κάτωθι Δημοτικά Σχολεία: 2ο, 7ο, 13ο, 14ο και Άδελε. Οι μαθητές θα παρουσιάσουν ένα πλούσιο μουσικό πρόγραμμα, από Ελληνικά τραγούδια που έχουν γραφτεί και μελοποιηθεί από σημαντικούς συνθέτες και στιχουργούς και αναφέρονται στην αντίσταση, την ελπίδα και την ελευθερία.
Η μουσική, ως μορφή τέχνης, έχει τη δύναμη να ενώνει τους ανθρώπους και να τους ενθαρρύνει να σκεφτούν και να θυμηθούν τις θυσίες που έγιναν στο όνομα της δημοκρατίας.
Στην εκδήλωση θα συμμετέχει η Ορχήστρα της Α/θμιας Εκπαίδευσης Ν. Ρεθύμνης, η οποία θα προσφέρει μια μοναδική μουσική εμπειρία, ενισχύοντας την ατμόσφαιρα της γιορτής.

Στην ορχήστρα συμμετέχουν:
Βιολί: Άρης Συσκάκης – Ειρήνη Συσκάκη – Βιολοντσέλο: Κατερίνα Σαραντινού – Φλάουτο: Ηλιάνα Μαρία Ζαφειράτου – Βάλια Καλαγασίδη – Κλαρινέτο: Γιώργος Αγρυμάκις – Άλτο Σαξόφωνο: Ελεονόρα Άντης – Κιθάρα: Χρυσός Καβούνης – Ηλ. Μπάσο; Δημήτρης Νίκογλου – Κρουστά: Έφη Τζωρτζινάκη & Σταύρος Τσίχλης – Ακορντεόν – Πιάνο: Σπύρος Ξενιτόπουλος.
Επιμέλεια προγράμματος – Διεύθυνση: Αντώνης Μαυράκης.
Οι ενορχηστρώσεις των τραγουδιών έχουν γίνει από τους κ.κ. Σπύρο Ξενιτόπουλο & Αντώνη Μαυράκη.
Ως υπεύθυνος του εκπαιδευτικού προγράμματος και της εκδήλωσης θα ήθελα να εκφράσω τις θερμές μου ευχαριστίες στον Διευθυντή Α/θμιας Εκπαίδευσης κ. Λάμπρο Καρβούνη και το ΠΥΣΠΕ Ρεθύμνης για τη στήριξή τους στη δημιουργία της ορχήστρας της Α/θμιας Εκπ/σης N. Ρεθύμνης, καθώς και για τη στήριξη του εκπαιδευτικού προγράμματος: «Χορωδία και Χορωδιακό Τραγούδι».
Η εκδήλωση θα πραγματοποιηθεί με τη στήριξη του Συλλόγου Γονέων & Κηδεμόνων του 2ου Δημοτικού Σχολείου Ρεθύμνης. Η συνεργασία μεταξύ εκπαιδευτικών, γονέων και μαθητών σε μια σχολική εκδήλωση είναι θεμελιώδους σημασίας για την επιτυχία της διοργάνωσης, την ενίσχυση του σχολικού κλίματος και την προαγωγή της συνολικής ανάπτυξης των μαθητών.
Καλούμε, λοιπόν, τους φιλόμουσους συμπολίτες μας, να συμμετέχουν στην εκδήλωση, την Κυριακή 16 Νοεμβρίου 2025 και ώρα 13:00 στον αύλειο χώρο του 2ου Δημοτικού Σχολείου Ρεθύμνου, ώστε όλοι μαζί να τιμήσουμε τη μνήμη των αγωνιστών του Πολυτεχνείου και να επαναβεβαιώσουμε τη δέσμευσή μας για μια ελεύθερη και δημοκρατική κοινωνία.
Ο Υπεύθυνος του εκπαιδευτικού προγράμματος
Αντώνης Μαυράκης
Καθηγητής Μουσικής

«Σπονδή Μνήμης» προς τιμήν της αείμνηστης Φλωρεντίνης Σκουλούδη-Καλούτση
2025-11-16 19:00 | Λύκειο Ελληνίδων Ρεθύμνου, Ελευθερίου Βενιζέλου 79, Ρέθυμνο, Ρεθύμνου, 74100, Ελλάδα
Την Κυριακή 16 Νοεμβρίου 2025, στις 7μ.μ. το Λύκειο των Ελληνίδων μας προσκαλεί σε «Σπονδή Μνήμης» προς τιμήν της αείμνηστης Μούσας της Κρητικής – Ελληνικής Παράδοσης, ζωγράφου και καλλιτέχνιδος, Ρεθυμνίας από τις Μαργαρίτες Μυλοποτάμου, Φλωρεντίνης Σκουλούδη – Καλούτση.
Ομιλητές θα είναι:

Η δημοσιογράφος, λογοτέχνης, ιστορική ερευνήτρια, κ. Εύα Λαδιά, με θέμα: «Φλωρεντίνη Καλούτση, μια Ιεροφάντιδα της Παράδοσης» και
ο κ. Κώστας Δασκαλάκης, σχεδιαστής κλωστοϋφαντουργός, τ. διευθυντής του Κέντρου Κρητικής Λαϊκής Τέχνης με θέμα: «Ανάλυση υφαντών Φλωρεντίνης Καλούτση».

Θα ακολουθήσει η βράβευση της που θα παραλάβει ο υιός της κ. Γεώργιος Καλούτσης.
Οι ομιλίες θα συνοδεύονται από αντίστοιχες προβολές.
Δύο λόγια για μια σχεδόν άγνωστη Μούσα… Φλωρεντίνη Σκουλούδη – Καλούτση
Γεννήθηκε στις Μαργαρίτες Μυλοποτάμου, σε ευκατάστατη οικογένεια στα τέλη του 19ου αιώνα. Το 1906 ο πατέρας της ζήτησε την άδεια από τις Αρχές, τότε, και έφυγε μαζί της στο Λονδίνο όπου η Φλωρεντίνη εγγράφηκε και σπούδασε για πέντε χρόνια στην Βασιλική Ακαδημία Καλών Τεχνών του Λονδίνου και από την οποία βραβεύθηκε για το εξαίρετο ταλέντο της.
Πίσω στον τόπο της, μελέτησε τα Κρητικά χειροτεχνήματα και κυρίως τα υφαντά και αναπαρήγαγε σχέδια και χρώματα με σεβασμό, υψηλή αισθητική και καινοτόμα αντίληψη θέλοντας να διασώσει και να αναδείξει ευρέως και στην Ευρώπη, τον πολύτιμο πλούτο της Ελληνικής και Κρητικής κληρονομιάς.
Το κατόρθωσε προβάλλοντάς την, επιδεικνύοντας απίστευτη εργατικότητα και δημιουργία και με την δική της βιοτεχνία, της εποχής, ονομαζόμενη «Διπλούς Πέλεκυς», πάντα με υπευθυνότητα και αστείρευτη αγάπη για τα αριστουργήματα της Κρητικιάς-Ελληνίδας.
Υπήρξε προσωπική φίλη της Έλενας Βενιζέλου η οποία εκτιμούσε βαθιά την δουλειά, το έργο αλλά και την προσωπικότητά της.
Επί πλέον, η πρωτοπόρα έμπνευση, η καλλιέργεια και η γνώση της την οδηγούσαν σε υπέροχους αισθητικά σχεδιασμούς πάντα με το στίγμα της Ελληνικής Παράδοσης, οι οποίοι κέρδισαν τον θαυμασμό της Αθηναϊκής κοινωνίας και του ίδιου του παλατιού, στις αρχές του 20ου αιώνα.
Αυτή είναι μια πολύ συνοπτική αναφορά στη ζωή και στο πλούσιο, τόσο πολύτιμο για τον τόπο μας, έργο της που σημάδεψε γενιές αλλά που σήμερα η δημιουργός του είναι σχεδόν άγνωστη τουλάχιστον στην πόλη μας, τον γενέθλιο τόπο της.
Περισσότερα, στην εκδήλωση του Λυκείου των Ελληνίδων στις 16 του μηνός στις 7 το βράδυ με την κ. Εύα Λαδιά και τον κ. Κώστα Δασκαλάκη.

Ρεσιτάλ κιθάρας του Άρη Σφηνιά
2025-11-16 20:00 | Ωδείο Ρεθύμνου, Βερνάδου 2, Ρέθυμνο, Ρεθύμνου, 74100, Ελλάδα
Την Κυριακή 16 Νοέμβριου, στις 20:00, ο Άρης Σφηνιάς θα πραγματοποιήσει ρεσιτάλ κλασικής κιθάρας στο Ωδείο Ρεθύμνου στην παλιά πόλη (αίθουσα Παντελής Πρεβελάκης).
Η βραδιά είναι αφιερωμένη σε έργα για σόλο κιθάρα από τη Λατινική Αμερική και Ισπανία.
Οι φίλοι της κιθάρας θα έχουν τη χαρά να ακούσουν έργα γνωστών συνθετών όπως του Βίλα-Λόμπος, Αλμπένιθ, Ντε Φάγια, Τάρεγκα και Μπάριος.
Είσοδος ελεύθερη.

«Ιδέα δεν έχω»: Stand-up comedy με τον Αριστοτέλη Ρήγα στο Ρέθυμνο
2025-11-17 20:00 | Cineland Παντελής, Εμμανουήλ Πορτάλιου 3, Ρέθυμνο, Ρεθύμνου, Ελλάδα
Ο γνωστός και αγαπημένος stand-up comedian και μουσικός Αριστοτέλης Ρήγας επιστρέφει με την τέταρτη προσωπική του παράσταση «Ιδέα δεν έχω». Γνωστός για το ευφυές χιούμορ, τα καταιγιστικά λογοπαίγνια και τη σατιρική του ματιά που αποφεύγει στερεότυπα και «φλερτάρει» με την πολιτική ορθότητα, παρουσιάζει για τελευταία σεζόν την sold out επιτυχία του.

Δημιουργός του εξαιρετικά δημοφιλούς podcast και YouTube show «Είμαι Υπέρ», που έχει χτίσει φανατικό κοινό σε όλη την Ελλάδα, ο Ρήγας καταφέρνει να συνδυάζει καυστικό χιούμορ με κοινωνική παρατήρηση, προσφέροντας στον θεατή μια εμπειρία που είναι ταυτόχρονα διασκεδαστική και… λίγο πιο έξυπνη από ό,τι περιμένει.

Η παράσταση θα πραγματοποιηθεί στον κινηματογράφο «CINELAND ΠΑΝΤΕΛΗΣ», τη Δευτέρα 17 Νοεμβρίου.

Ώρα παράστασης: 20.00

Τιμή εισιτηρίου: Προπώληση: 10€
Ημέρα παράστασης: 12€.

Διάθεση εισιτηρίων: Ταμείο κινηματογράφου και εδώ https://buff.ly/TqrZuEN

Προβολή του βραβευμένου ντοκιμαντέρ «ΕΜΕΙΣ, ΟΧΙ ΕΓΩ»
2025-11-18 20:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Με αφορμή την επέτειο της 17ης Νοεμβρίου και με τη στήριξη του Δήμου Ρεθύμνης, θα πραγματοποιηθεί προβολή του πολυβραβευμένου ντοκιμαντέρ «ΕΜΕΙΣ, ΟΧΙ ΕΓΩ», την Τρίτη 18 Νοεμβρίου 2025, στις 20:30 στο Σπίτι του Πολιτισμού.
Η προβολή θα πραγματοποιηθεί παρουσία του σκηνοθέτη Σταύρου Στάγκου και θα είναι ανοιχτή στο κοινό με ελεύθερη είσοδο.
Το ντοκιμαντέρ, σε σκηνοθεσία Σταύρου Στάγκου και συμπαραγωγή Τζανέτη Στάγκου, Σταύρου Νικηφόρου και της ΕΡΤ Α.Ε. (παραγωγή 2024), με μεγάλο χορηγό τον Δήμο Χαλανδρίου και χορηγούς το Καλλίχωρον και τον Νίκο Καβουκίδη, ανατρέχει στα γεγονότα του Πολυτεχνείου μέσα από τις προσωπικές μαρτυρίες ανθρώπων που έζησαν εκείνες τις μέρες. Μέσα από τις αφηγήσεις τους, φωτίζεται η ουσία και η λειτουργία της εξέγερσης:
Πώς οι νέοι στάθηκαν απέναντι στον φόβο και την καταστολή, πώς γεννήθηκε η αλληλεγγύη, πώς το αυθόρμητο συναντήθηκε με το οργανωμένο, και τι αποτύπωμα άφησε εκείνη η εμπειρία στην ψυχή και στις αξίες τους.
Διακρίσεις:

Βραβείο Σκηνοθεσίας & Καλύτερου Ιστορικού Ντοκιμαντέρ – World Film Festival, Κάννες
Outstanding Excellence Award – Documentaries Without Borders International Film Festival (Delaware, USA)
-Βραβείο Καλύτερου Ντοκιμαντέρ & Βραβείο Μοντάζ – 12ο Διεθνές Φεστιβάλ Ντοκιμαντέρ Ιεράπετρας
και πολλές ακόμη διεθνείς συμμετοχές

Τρίτη 18 Νοεμβρίου 2025
Σπίτι του Πολιτισμού, Ρέθυμνο
Ώρα έναρξης: 20:30
Είσοδος ελεύθερη
